Vyf van polisie vas vir moord ná beweerde aanranding(Argieffoto: SA Polisie) Vyf polisielede bly in aanhouding nadat hulle in die hof op Vredenburg aan die Weskus verskyn het op aanklag van moord. Hulle inhegtenisneming volg op die dood van Jason Heyns nadat die beamptes hom glo op 23 Oktober in hegtenis geneem en aangerand het, het Ndileka Cola, woordvoerder van die onafhanklike polisieondersoekdirektoraat (Opod), gesê. Die beamptes het Heyns ná die beweerde voorval vir mediese behandeling geneem, waarna hy weens die aard van sy beserings van die Vredenburg-hospitaal na die Groote Schuur-hospitaal oorgeplaas is. Hy het ŉ week later in die hospitaal gesterf. Cola sê die polisie het versuim om die voorval aan te meld soos wat daar ingevolge wetgewing gedoen moet word en Opod is deur Heyns se familie van sy dood ingelig. “Opod het ŉ omvattende ondersoek na die voorval gedoen en dit het gelei tot die identifisering en inhegtenisneming van die vyf beamptes.” Die beamptes het Donderdag in die hof verskyn op aanklag van moord. Die saak teen hulle is tot aanstaande week uitgestel, wanneer hulle na verwagting om borgtog sal aansoek doen.